EURÓPSKA KOMISIA V Bruseli11. 6. 2018 COM(2018) 452 final OZNÁMENIE KOMISIE EURÓPSKEMU PARLAMENTU A RADE o súčasnom stave spoločnej rybárskej politiky a konzultáciách týkajúcich sa rybolovných možností na rok 2019

{SWD(2018) 329 final}



OZNÁMENIE KOMISIE EURÓPSKEMU PARLAMENTU A RADE o súčasnom stave spoločnej rybárskej politiky a konzultáciách týkajúcich sa rybolovných možností na rok 2019 1. Úvod Toto oznámenie poskytuje prehľad o súčasnom stave spoločnej rybárskej politiky (ďalej len „SRP“). Predstavuje posun smerom k Fmsy (t. j. k rybolovnej úmrtnosti, ktorá prináša maximálny udržateľný výnos), zmeny v stave populácií, snahy o zvrátenie situácie v Stredozemnom a Čiernom mori, stav flotily EÚ, pokrok, pokiaľ ide o riadenie, postupné zavedenie povinnosti vylodiť úlovky a externý dosah SRP. Stanovujú sa v ňom aj zásady určené na podporu návrhov Komisie o rybolovných možnostiach na rok 2019. Členské štáty, poradné rady, zainteresované strany a verejnosť môžu predložiť návrhy k týmto politických smerom. V rámci SRP by sa rybolovný tlak na predmetné populácie mal zosúladiť čo najskôr, najneskôr do roku 2020, s cieľom obnoviť a zachovať populácie na úrovniach, ktoré dokážu produkovať maximálny udržateľný výnos (MSY). Dosiahnutie tohto cieľa zároveň prispeje k dosiahnutiu dobrého environmentálneho stavu v európskych moriach do roku 2020 a k minimalizácii negatívneho vplyvu rybolovných činností na morské ekosystémy. 1.Pokrok pri vykonávaní SRP Pri realizácii SRP sa naďalej darí dosahovať významný pokrok: ØSplnenie cieľa Fmsy. V oblasti ICES vykazuje tlak rybolovu celkový klesajúci trend a príslušný ukazovateľ (F/Fmsy) sa teraz stabilizoval na úrovni približne 1, čo znamená, že vo všetkých populáciách sa priemerné úrovne využívania blížia k hodnote Fmsy. Súbežne sa počet celkových povolených výlovov (TAC) stanovený v súlade s Fmsy ďalej zvýšil v roku 2018 zo 44 na 53, čo predstavuje 69 % celkové povolené výlovy v oblasti ICES posudzované podľa Fmsy. ØObnova populácií. V roku 2013 sa biomasa neresiacej sa populácie zvýšila v oblasti ICES a v roku 2016 bola v priemere asi o 39 % vyššia ako v roku 2003, zatiaľ čo sa podiel populácií mimo bezpečných biologických hraníc znížil zo 65 % v roku 2003 na približne 30 % v roku 2016. ØZlepšenie stavu populácií rýb v Stredozemnom a Čiernom mori. Hoci situácia v Stredozemnom mori a v Čiernom mori je naďalej veľmi znepokojujúca, prijímajú sa významné opatrenia na boj proti nadmernému rybolovu na všetkých úrovniach. ØZvyšovanie celkovej sociálno-ekonomickej výkonnosti Ekonomická výkonnosť flotily EÚ sa naďalej zlepšuje, pričom v roku 2016 dosahovala čistý zisk vo výške 1,3 miliardy EUR. ØLepšia rovnováha medzi rybolovnou kapacitou a rybolovnými možnosťami. Kapacita flotily EÚ naďalej klesala. Teraz je takmer o 20 % nižšia ako kapacitné stropy pre priestornosť a o viac ako 13 % ako kapacitné stropy pre výkon motora. ØPokrok v rámci viacročných plánov (VRP). Po nadobudnutí účinnosti viacročného plánu pre Baltské more a schválení viacročného plánu pre Severné more Komisia navrhla dva nové viacročné plány: jeden pre druhy žijúce pri morskom dne v západnej časti Stredozemného mora a druhý pre druhy žijúce pri morskom dne v západných vodách. Práca pokračuje aj v prípade viacročného plánu pre Jadranské more, ktorý bol navrhnutý minulý rok. ØPostupné zavedenie povinnosti vylodiť úlovky. 1. januára 2019 začne platiť povinnosť vylodiť úlovky v prípade všetkých druhov, na ktoré sa vzťahujú obmedzenia výlovu, pričom v Stredozemnom mori sa bude týkať aj všetkých druhov, na ktoré sa vzťahuje minimálna ochranná referenčná veľkosť. Komisia pracuje spolu s členskými štátmi a zainteresovanými stranami na tom, aby uľahčila úplné vykonávanie povinnosti vylodiť úlovky. ØPodpora zásad EÚ týkajúcich sa riadenia rybárstva na medzinárodnej úrovni. EÚ má vedúce postavenie pri presadzovaní a zavádzaní udržateľného rybárstva na medzinárodnej úrovni, ako to dokazuje úspech posledného ročníka konferencie Náš oceán, ktorú usporiadala EÚ. 1.1.Pokrok pri dosahovaní FMSY Vedecký, technický a hospodársky výbor pre rybárstvo (STECF) vypočítal trendy rybolovného tlaku (F/Fmsy).

Podľa STECF v oblasti ICES neustále klesá rybolovná úmrtnosť a hodnota ukazovateľa sa v roku 2016 blížila k hodnote 1 (v porovnaní s hodnotou 1,5 v roku 2003), čo znamená, že úroveň využívania všetkých populácií sa v priemere blíži FMSY. V Stredozemnom a Čiernom mori trendy vo F/FMSY vykazujú strednú úroveň, ktorá mierne varíruje, pričom sa od roku 2003 do roku 2015 pohybovala okolo hodnoty 2,3 bez klesajúceho trendu. V oblasti ICES Komisia navrhla na rok 2018 TAC v súlade s úrovňou Fmsy alebo mierne pod ňou pre všetkých 76 TAC s odporúčaním týkajúcim sa Fmsy. Rada stanovila 53 TAC v súlade s Fmsy: 29 v západných vodách (plus 1 pre hlbokomorské populácie), 17 v Severnom mori a 7 v Baltskom mori. Z hľadiska objemu: ̶ V Baltskom mori sa TAC stanovili na základe viacročného plánu pre Baltské more. 95 % očakávaných úlovkov pochádza z TAC stanovených v súlade s Fmsy a 4% z TAC s preventívnym odporúčaním. ̶ V Severnom mori, v Skagerraku a Kattegate pre populácie posudzované podľa Fmsy, ktoré spravuje len EÚ, 99,7 % očakávaných vylodení pochádza z TAC stanovených v súlade s Fmsy. ̶ V prípade populácií posudzovaných podľa Fmsy, ktoré spravuje EÚ, tento údaj predstavuje 94 % v severozápadných a 90 % v juhozápadných vodách. Po prvýkrát sa Rada dohodla aj na trojmesačnom zákaze rybolovu úhora s cieľom chrániť neresiace sa ryby. Okrem toho Komisia a členské štáty prijali politický záväzok posilniť vykonávanie nariadenia o obnove úhora európskeho a zhodnotiť jeho účinnosť. V novembri 2016 sa stanovili rybolovné možnosti pre rok 2017 a 2018 týkajúce sa hlbokomorských populácií, ktoré tvoria menej ako 1 % všetkých vylodených úlovkov v EÚ. V prípade hlbokomorských populácií sú k dispozícii obmedzené údaje alebo odhady, s výnimkou dlhochvosta tuponosého v severozápadných vodách, pre ktoré boli TAC stanovené na úrovni Fmsy. Pokiaľ ide o populácie, na ktoré sa vzťahujú konzultácie pobrežných štátov, iba 1 z 10 TAC s odporúčaním týkajúcim sa Fmsy je v súlade s Fmsy, konkrétne ide o atlanticko-škandinávske populácie sleďa atlantického, ktoré z hľadiska objemu predstavujú 4 % vylodených úlovkov v rámci všetkých TAC pobrežných štátov. Dosiahnutie Fmsy do roku 2020 pre všetky populácie pobrežných štátov je preto výzvou. Nadmerný lov v Stredozemnom mori sa netýka len 13 % (6 populácií) zo 47 populácií: sultánka nachová v GSA 10 (južné Tyrhénske more), GSA 17-18 (Jadranské more) a GSA 22 (Egejské more); sardela európska v GSA 22 (Egejské more); hlbokomorská kreveta ružová v GSA 9 (Ligúrske a severné Tyrhénske more); a sépia lekárska v GSA 17 (severné Jadranské more). V Čiernom mori sa naďalej nadmerne loví 5 zo 6 posudzovaných populácií s výnimkou šproty. Je zrejmé, že na dosiahnutie cieľa Fmsy do roku 2020 v týchto morských oblastiach je potrebné ďalšie úsilie, ako sa uvádza ďalej v bode 2.3. 1.2.Trendy biomasy

STECF vypočítal aj vývoj biomasy neresiacej sa populácie od roku 2003. V oblasti ICES sa biomasa neresiacej sa populácie vo všeobecnosti počas tohto obdobia zvyšuje a v roku 2016 bola v priemere asi o 39 % vyššia ako v roku 2003. Zvyšuje sa aj percentuálny podiel populácií v rámci bezpečných biologických hraníc. V roku 2018 sa očakáva, že 81 % rybolovných možností sa bude týkať populácií v rámci bezpečných biologických hraníc, 11 % populácií mimo týchto hraníc a 8 % populácií, na ktoré sa vzťahujú preventívne odporúčania, v prípade ktorých nevieme, či sú, alebo nie sú v rámci bezpečných biologických hraníc. Pokiaľ ide o Stredozemné more a Čierne more, biomasa neresiacej sa populácie sa od roku 2003 v podstate nezmenila. Tieto výsledky však treba brať s rezervou, keďže existuje vysoký stupeň neistoty. 1.3.Osobitné opatrenia pre Stredozemné a Čierne more Európska komisia podnikla významné kroky na riešenie nadmerného rybolovu v Stredozemnom mori a Čiernom mori, tak na úrovni EÚ, ako aj v spolupráci s medzinárodnými partnermi. Na úrovni EÚ je jednou z priorít Komisie ďalej zosúladiť národné plány riadenia prijaté podľa nariadenia o Stredozemnom mori so SRP. V roku 2017 bolo päť národných plánov riadenia revidovaných a aktualizovaných v súlade s odporúčaním STECF. Patria medzi ne plány pre rybolov vykonávaný záťahovými sieťami ovládanými z lode, pobrežnými záťahovými sieťami, sieťami typu gangui a malými vakovými sieťami v Chorvátsku, vo Francúzsku, v Grécku a Španielsku. Tento proces sa v roku 2018 urýchli. Lepšie presadzovanie a kontrola je prioritou aj v týchto morských oblastiach. V roku 2017 Komisia rozšírila rozsah osobitného kontrolného a inšpekčného programu (SCIP) pre Stredozemné more tak, aby sa týkal aj merlúzy európskej a hlbokomorskej krevety ružovej v Sicílskej úžine. Zvýšil sa aj počet spoločných kampaní koordinovaných Európskou agentúrou pre kontrolu rybárstva. O pokroku v súvislosti s viacročnými programami EÚ sa možno dozvedieť viac v oddiele 2.5.1. Cieľom Komisie na medzinárodnej úrovni je pretaviť politické záväzky uvedené vo vyhlásení „Malta MedFish4Ever“ do konkrétnych opatrení. V rámci Všeobecnej rybárskej komisie pre Stredozemné a Čierne more (GFCM) sa v roku 2017 odsúhlasili dôležité opatrenia navrhnuté EÚ: ̶ viacročný plán pre kalkana veľkého v Čiernom mori;

̶ regionálny akčný plán na boj proti nezákonnému, nenahlásenému a neregulovanému rybolovu (NNN); ̶ medzinárodný program spoločnej inšpekcie a dozoru mimo vôd patriacich do jurisdikcie Sicílskej úžiny; ̶ regionálny plán flexibilného riadenia využívania červených koralov v Stredozemnom mori; a ̶ oblasť obmedzenia rybolovu v oblasti morskej kotliny Jabuka/Pomo v Jadranskom mori. V roku 2018 bude najdôležitejším medzníkom prijatie Sofijskej deklarácie pobrežnými štátmi Čierneho mora ako nadväzujúceho kroku k Bukureštskej deklarácii schválenej v roku 2016. Zároveň sa Komisia bude snažiť dosiahnuť dohodu o regionálnom pláne riadenia rybolovu úhora európskeho a ochranných opatreniach pre druhy rýb žijúce pri morskom dne v strednej a východnej časti Stredozemného mora, hlavné komerčné druhy, ako je rapana oranžová, ako aj malé pelagické druhy v Jadranskom mori, pretože nie je prijatý žiaden viacročný plán EÚ. Práca EÚ v rámci Medzinárodnej komisie pre zachovanie atlantických tuniakov (ICCAT) začala tiež prinášať svoje ovocie: vďaka nahláseným vysokým úrovniam biomasy tuniaka modroplutvého vo východnom Atlantiku a v Stredozemnom mori sa podarilo zvýšiť TAC na roky 2018 – 2020 v súlade s vedeckými odporúčaniami. Zároveň sa tak pripravila pôda pre nový riadiaci rámec, ktorý prechádza z plánu obnovy na plán riadenia, vďaka čomu môže pri zachovaní prísnych pravidiel kontroly dôjsť k návratu maloobjemového rybolovu. V prípade stredomorskej populácie mečiara veľkého sa v nedávno prijatým pláne obnovy stanovuje TAC na úrovni 10 500 ton od roku 2017 a lineárne znižovanie o 3 % ročne do roku 2022. V roku 2017 ICCAT tiež prijala zmrazenie rybolovnej kapacity plavidiel, ktoré lovia stredomorskú populáciu tuniaka dlhoplutvého. 1.4.Stav flotily EÚ Kapacita flotily EÚ naďalej klesá. V decembri 2017 bolo v registri flotily EÚ 82 912 plavidiel s celkovou kapacitou 1 487,983 v hrubej priestornosti (GT) a 5 763,933 v kilowattoch (kW). To predstavuje zníženie o 1,45 % oproti minulému roku, pokiaľ ide o počet plavidiel, o 6,54 %, pokiaľ ide o kW a o 9,59 %, pokiaľ ide o hrubú priestornosť (GT). Niektoré segmenty flotily však nie sú v rovnováhe s ich rybolovnými možnosťami. Ekonomická výkonnosť flotily EÚ sa opäť zlepšila a čisté zisky dosiahli v roku 2016 objem 1,3 miliardy EUR. Flotila EÚ vylodila približne 5 miliónov ton morských produktov s hodnotou pri vylodení 7,7 miliardy EUR. Hrubá pridaná hodnota a hrubý zisk (celý okrem dotácií), ktoré dosiahla flotila EÚ (okrem Grécka), predstavovali 4,5 mld. EUR a 2,1 mld. EUR v uvedenom poradí. Podarilo sa dosiahnuť maržu čistého zisku na úrovni 17 %, ktorá výrazne prevyšuje maržu dosiahnutú v roku 2015 (11 %). Predpoklady na roky 2017 a 2018 naznačujú pozitívne hospodárske výsledky. Pokiaľ ide o sociálnu udržateľnosť, celková zamestnanosť vo flotile EÚ v ekvivalentoch plného pracovného času (FTE) klesá od roku 2008 v priemere o 1,3 % ročne, čiastočne aj kvôli zníženiu kapacity flotily EÚ. Priemerná mzda na FTE však rastie v priemere o 2,7 % ročne. Priemerná ročná mzda na FTE je 24 800 EUR. Významným medzníkom v zlepšovaní pracovných podmienok vo flotile EÚ je úspešná transpozícia dohovoru C188 Medzinárodnej organizácie práce (ILO) o práci v odvetví rybárstva do práva EÚ, ako to odsúhlasili sociálni partneri EÚ. Tento dohovor vytvára jednotný a súdržný nástroj na zlepšenie životných a pracovných podmienok na palube rybárskych plavidiel. Iba niekoľko členských štátov však ratifikovalo medzinárodné dohovory týkajúce sa rybárstva a transpozícia týchto noriem do právnych predpisov EÚ ešte stále nie je dokončená. Zabezpečenie slušných pracovných, zdravotných a bezpečnostných podmienok na palubách rybárskych plavidiel je jednou z priorít Komisie. 1.5.Správa 1.5.1.Pokrok pri viacročných plánoch

Nedávnym prijatím viacročného akčného plánu pre druhy žijúce pri morskom dne v Severnom mori je významným krokom, ktorý pomôže zabezpečiť udržateľné rybárstvo v dlhodobom horizonte. Toto je druhý viacročný plán odsúhlasený po viacročnom pláne pre Baltské more v roku 2016. Európsky parlament a Rada však doteraz nedosiahli dohodu o viacročnom pláne pre sardinky a sardely v Jadranskom mori, ktorý navrhla Komisia v roku 2017, a teda vyhliadky na rýchle prijatie dokumentu sú len nepatrné. Komisia úzko spolupracuje so všetkými dotknutými stranami s cieľom uľahčiť rokovania, aby sa opatrenia mohli zaviesť do praxe čo najskôr v záujme ochrany týchto populácií, ktorých stav je kritický. V marci 2018 Komisia navrhla dva nové viacročné plány: jeden pre rybárstvo využívajúce druhy žijúce pri morskom dne v západnom Stredozemnom mori a druhý pre druhy žijúce pri morskom dne v západných vodách. Dohoda o týchto návrhoch je dôležitá z hľadiska dosiahnutia Fmsy a úplného vykonávania povinnosti vylodiť úlovky. 1.5.2.Regionalizácia a zapojenie zainteresovaných strán Reformou SRP z roku 2013 sa zaviedla regionalizácia: ak sa uplatňuje regionalizácia, príslušné členské štáty môžu predložiť spoločné odporúčania na prijatie delegovaných aktov Komisie. Nová generácia viacročných plánov obsahuje aj ustanovenia o regionalizácii, ktoré členským štátom a zainteresovaným stranám umožnia, aby spoločne pracovali na cielených opatreniach v oblasti riadenia, ktoré sú vhodné pre ich morské oblasti. Regionalizácia zohráva významnú úlohu pri postupnom zavádzaní povinnosti vylodiť úlovky. Naproti tomu spoločné odporúčania o ochranných opatreniach pre lokality Natura 2000 a iné chránené oblasti podľa článku 11 SRP sú menej prínosné a vzťahujú sa iba na niektoré oblasti v Severnom mori a v Baltskom mori. S cieľom pomôcť členským štátom v oblasti Stredozemného mora lepšie pochopiť výhody zavedenia ochranných opatrení v rámci SRP sa v Zadare v októbri 2017 uskutočnil osobitný seminár venovaný tejto problematike. Členské štáty a zainteresované strany musia v tomto smere vyvinúť viac úsilia. Na uľahčenie ich úloh Komisia vydá usmernenie týkajúce sa prípravy delegovaných aktov podľa článku 11 SRP. Komisia okrem toho začiatkom tohto roka informovala o výkone delegovaných právomocí v rámci SRP. Regionalizácia takisto posilnila úlohu poradných rád, hlavných organizácií zainteresovaných strán, ktoré sú zriadené podľa SRP. Pri tvorbe svojich spoločných odporúčaní sa členské štáty sa musia radiť s poradnými radami. V dôsledku toho počet odporúčaní poradných rád opäť vzrástol z 56 v roku 2016 na 64 v roku 2017. Odborné znalosti poradných rád sú rozhodujúce pre úspešné vykonávanie SRP. Komisia a členské štáty nadväzujú na svoju analýzu s cieľom v rámci platných pravidiel EÚ zabrániť tzv. blokačným situáciám alebo ich aspoň zmierniť. Poradné rady môžu okrem toho rozvíjať stratégie udržateľného riadenia, ako sú napríklad dve stratégie riadenia výlovu soley v Biskajskom zálive a vo východnej časti Lamanšského prielivu, ktorých výsledkom je rybolov v súlade s Fmsy, čo vedie k zvýšeniu kvót pre rybárov. 1.6.Povinnosť vylodiť úlovky Postupné zavedenie povinnosti vylodiť úlovky zaznamenalo v roku 2018 ďalší pokrok. Aj na rybolov pelagických druhov a rybolov v Baltskom a Čiernom mori sa už plne vzťahuje povinnosť vylodiť úlovky. V prípade rybolovu druhov žijúcich pri morskom dne došlo od minulého roku celkovo k zvýšeniu rozsahu povinnosti vylodiť úlovky z 35 % na 44 %: to zodpovedá 34 % v Severnom mori, 51 % v severozápadných vodách a 65 % v juhozápadných vodách. V oblasti Stredozemného mora sa na približne 66 % celkových vylodení v súčasnosti vzťahuje povinnosť vylodiť úlovky. Toto číslo predstavuje približne 94 % pre malé pelagické druhy, 24 % pre druhy žijúce pri morskom dne a 71 % pre lastúrniky. V Čiernom mori od roku 2017 povinnosť vylodiť úlovky platí pre všetky úlovky druhov, na ktoré sa vzťahuje TAC, t. j. šproty a kalkana veľkého. V súlade s ustanoveniami základného nariadenia sa od 1. januára 2019 bude povinnosť vylodiť úlovky bude vzťahovať na všetky úlovky druhov podliehajúcich obmedzeniam výlovu a v Stredozemnom mori aj na úlovky druhov, ktoré nedosahujú minimálnu ochrannú referenčnú veľkosť. S cieľom uľahčiť úplné a včasné vykonávanie povinnosti vylodiť úlovky by mali byť v plnej miere využité všetky existujúce možnosti flexibility v rámci SRP. Podľa dostupných informácií sa doteraz nevyskytli žiadne tzv. blokačné situácie, ku ktorým by došlo v dôsledku povinnosti vylodiť úlovky. Napriek tomu sú cieľ Fmsy v roku 2020 a plné uplatňovanie povinnosti vylodiť úlovky výzvou, a preto sa členské štáty a poradné rady podnecujú k tomu, aby pokračovali vo svojom úsilí, a to najmä s cieľom identifikovať prípady, keď je v systéme dostatok rýb, a teda by sa výmenou kvót dalo predchádzať blokáciám. Členské štáty by mali tiež zvážiť, či je možné zlepšiť ich vnútorné pravidlá. Využívanie Európskeho námorného a rybárskeho fondu na podporu vykonávania povinnosti vylodiť úlovky má naďalej veľmi nízku úroveň, pričom na opatrenia súvisiace s povinnosťou vylodiť úlovky je vyčlenených len 49 miliónov EUR.

Komisia je plne odhodlaná spolupracovať s členskými štátmi a poradnými radami s cieľom uľahčiť vykonávanie povinnosti vylodiť úlovky. Nedávna zmena článku 15.6 SRP, ktorá umožňuje obnovenie plánov pre odhadzovanie úlovkov na ďalšie obdobie troch rokov, je symbolom tohto záväzku. Európsky parlament a Rada by mali využiť túto dodatočnú lehotu na dosiahnutie dohody o viacročných plánoch, ktoré Komisia nedávno navrhla, nakoľko VRP sú užitočným nástrojom na riešenie potenciálnych blokačných situácií. Komisia bude aj naďalej pomáhať pri skúmaní ďalších možností, najmä pokiaľ ide o blokačné situácie, v rámci obmedzení právnych predpisov EÚ a na základe konkrétnych príkladov, ktoré predložili členské štáty. Pokiaľ ide o presadzovanie a kontrolu, je čoraz jasnejšie, že tradičné prostriedky kontroly, ako sú inšpekcie na mori a vzdušný dozor, sú menej účinné ako technológie nepretržitého diaľkového elektronického monitorovania (REM), ako sú kamerový systém (CCTV) a senzory. Keďže sa na regionálnej úrovni nedosiahla dohoda a s cieľom zabezpečiť rovnaké podmienky, Komisia sa nedávno zapojila do rokovaní s členskými štátmi a EFCA s cieľom vyriešiť túto otázku v SCIP prijatom podľa nariadenia o kontrole. 1.7.Širší kontext: Medzinárodná správa oceánov a konferencia Náš oceán 2017 V roku 2017 EÚ usporiadala veľmi úspešný štvrtý ročník konferencie Náš oceán. Výsledkom konferencie je 433hmotných záväzkov vo výške 7,2 miliardy EUR vo forme finančných prísľubov a 2,5 milióna km2 ďalších chránených morských oblastí. V rámci spoločného oznámenia o medzinárodnej správe oceánov sa práca Komisie na medzinárodnej úrovni zameriava na: – aktívne podporovanie udržateľného riadenia rybárstva mimo vôd EÚ prostredníctvom regionálnych organizácií pre riadenie rybárstva (RFMO); – podporu lepšej koordinácie medzi regionálnymi organizáciami pre riadenie rybárstva a v kontexte dohovorov o regionálnych moriach, ako aj spoluprácu s globálnymi organizáciami; – boj proti nezákonnému, nenahlásenému a neregulovanému rybolovu a posilňovanie udržateľného riadenia zdrojov oceánov prostredníctvom našich bilaterálnych dialógov a pracovných skupín v danej oblasti. Nadobudnutie platnosti Dohody o opatreniach prístavných štátov (PSMA) v júni 2016, prijatie dobrovoľných usmernení pre systémy dokumentácie úlovkov Organizáciou pre výživu a poľnohospodárstvo (FAO) v júli 2017 a spustenie prvej pracovnej verzie globálneho registra FAO na evidenciu rybárskych plavidiel, chladiacich prepravných plavidiel a zásobovacích plavidiel v apríli 2017, sú významnými udalosťami v tejto oblasti; – odstraňovanie nedostatkov v medzinárodnom rámci. Kľúčový úspech v tejto oblasti predstavuje dosiahnutie medzinárodnej dohody, ktorá zabraňuje neregulovanému komerčnému rybolovu na šírom mori v oblasti Severného ľadového oceánu; – rozvoj udržateľného rybárstva a akvakultúry a budovanie kapacít v danom odvetví prostredníctvom podporných programov financovaných EÚ v spolupráci s regionálnymi subjektmi, ako aj s krajinami Tichomoria, západnej Afriky a Indického oceánu. V roku 2017 boli prijaté dva nové regionálne programy, PESCAO (západná Afrika) a PEUMP (Tichomorie); – zlepšenie správy vecí verejných v odvetví rybárstva a udržateľného rozvoja miestneho rybolovu prostredníctvom dohôd o partnerstve v odvetví udržateľného rybárstva (SFPA). Nové nariadenie o udržateľnom riadení vonkajších rybárskych flotíl, ktoré nadobudlo účinnosť 12. decembra 2017, má za cieľ posilniť úlohu EÚ ako kľúčového globálneho aktéra v oblasti rybárstva, správy oceánov a boja proti nezákonnému, nenahlásenému a neregulovanému rybolovu. 2.Návrhy TAC na rok 2019

Stanovenie TAC pre rok 2019 bude charakterizované troma orientačnými bodmi: rýchlo sa blížiaci cieľ Fmsy do roku 2020, úplné vykonávanie povinnosti vylodiť úlovky od roku 2019, ako aj rybolovných možností na základe VRP pre Baltské more a Severné more. Všetky tri orientačné prvky sú rovnako dôležité pre zainteresované strany a členské štáty a v záujme súdržnosti sa musia zohľadniť pri stanovovaní TAC. 2.1.Celkové ciele návrhov rybolovných možností v roku 2019 Hlavným cieľom Komisie je dosiahnuť významný ďalší pokrok smerom k dosiahnutiu cieľa Fmsy, keďže ide o posledný rok pred cieľom Fmsy stanoveným na rok 2020. Ako sa vysvetľuje vyššie, v prípade populácií posudzovaných podľa Fmsy, ktoré spravuje len EÚ, Únia dosiahla významný pokrok. Výzvou však je zabezpečiť, aby všetky TAC vždy dosahovali úroveň Fmsy. Z biologických aj sociálno-ekonomických dôvodov sa možno nedá zabezpečiť, aby sa všetky populácie lovili na úrovni Fmsy súčasne. Preto je nevyhnutné neustále sa usilovať o zachovanie cieľa Fmsy uvedeného v SRP. 2.2.Ako dosiahnuť naše ciele – proces od vedy k rokovaniam o rybolovných možnostiach Základom návrhov rybolovných možností Komisie budú vedecké odporúčania Medzinárodnej rady pre výskum mora (ICES), ktoré sa poskytujú v niekoľkých častiach. Komisia má v úmysle zahrnúť čo najviac populácií do svojich pôvodných návrhov. V konkrétnom prípade návrhu pre Severné more a Atlantický oceán bude v dôsledku oneskorených odporúčaní vydaných od októbra do decembra návrh naďalej obsahovať rybolovné možnosti označené ako pro memoria pre populácie, ktorých sa uvedené oneskorené odporúčania týkajú. Dôležitým prvkom tohto procesu je konzultácia so zainteresovanými stranami, ktorá zohráva kľúčovú úlohu. Komisia vyzýva členské štáty a zainteresované strany, aby včas a bez čakania na návrhy Komisie začali podnikať kroky na základe verejne dostupných odporúčaní ICES. Zúčastnené strany budú mať potom možnosť predložiť odporúčania týkajúce sa rybolovných možností, a to najmä prostredníctvom príslušných poradných rád, a vymieňať si názory s členskými štátmi. V tejto fáze by zainteresované strany mali zvážiť aj sociálno-ekonomický dosah odporúčaní ICES. Vzhľadom na vyššie uvedené konzultácie Komisia vypracuje svoje návrhy. Pripravia sa štyri návrhy, ktoré sa budú týkať Baltského mora (september), hlbokomorských populácií (september), oblasti Atlantického oceánu a Severného mora (november) a Čierneho mora (november), o ktorých sa bude rokovať na troch samostatných zasadnutiach Rady. Komisia tieto návrhy objasní členským štátom a prerokuje ich s nimi v rámci príprav na príslušné zasadnutia Rady a počas týchto zasadnutí. Počas rokovaní Komisia na základe spoľahlivých hospodárskych analýz poskytnutých členskými štátmi posúdi, či by dosiahnutie miery využívania v súlade s Fmsy v roku 2019 vážne ohrozilo sociálnu a hospodársku udržateľnosť dotknutých rybárskych flotíl. Kvôli lepšej organizácii týchto rokovaní Komisia vyzýva členské štáty, aby pripravili svoje sociálno-ekonomické stanoviská v náležitom čase na základe odporúčaní ICES a aby sa poradili so zainteresovanými stranami. Na zmysluplné posúdenie sociálno-ekonomických hľadísk by členské mali zaslať svoje návrhy Komisii najneskôr dva mesiace pred príslušným zasadnutím Rady. Keďže návrhy TAC budú prijaté pred vystúpením Spojeného kráľovstva, predpokladá sa, že v roku 2018 nedôjde k žiadnej zmene v rozhodovacom procese. V súčasných ustanoveniach návrhu dohody o vystúpení dohodnutých na úrovni vyjednávačov 19. marca 2018 sa uvádza prechodné obdobie, podľa ktorého by sa rozhodnutia Rady o rybolovných možnostiach na rok 2019 mali vzťahovať na Spojené kráľovstvo v plnom rozsahu počas celého roka 2019. Tieto ustanovenia však podliehajú formálnemu schváleniu Dohody o vystúpení v celom rozsahu, a to Úniou aj Spojeným kráľovstvom, pričom dovtedy v tejto súvislosti neexistuje právna istota, pokiaľ ide o ich vykonávanie. 3.3 Stanovenie rybolovných možností pre rôzne druhy populácií Rybolovné možnosti v prípade populácií v Baltskom a Severnom mori sa stanovia v kontexte príslušných VRP, v ktorých sa vymedzujú rozsahy úmrtnosti F msy, a preto ponúkajú určitý stupeň flexibility. Komisia má v úmysle lepšie predvídať potrebu využívať túto flexibilitu a v súčasnosti spolupracuje s ICES, aby v rámci ročných odporúčaní ICES získala informácie o existencii zmiešaného rybolovu a vnútrodruhovej a medzidruhovej previazanosti. Ak sa toto odporúčanie sprístupní včas, Komisia zamýšľa použiť celý rozsah hodnôt Fmsy pri navrhovaní TAC, ak je to opodstatnené vzhľadom na medzidruhové alebo vnútrodruhové situácie alebo situácie, ku ktorým dochádza v rámci zmiešaného rybolovu v zmysle VRP.

Pri vypracúvaní návrhov je zároveň dôležité vziať do úvahy, že návrhy rybolovných možností sa budú od roku 2019 predkladať v kontexte úplného vykonávania povinnosti vylodiť úlovky. Kým v predchádzajúcich rokoch Komisia navrhla doplnenie po pôvodnom návrhu Komisie, od tohto roku má Komisia v úmysle navrhnúť pre Baltské a Severné more odporúčania rady ICES týkajúce sa vyloďovania úlovkov pre rozsahy Fmsy, a to (podľa vhodnosti) s odpočítaním minimálneho povoleného výlovu. To isté sa vzťahuje na Atlantický oceán. Aby sa umožnilo úplné vykonávanie povinnosti vylodiť úlovky v roku 2019, je dôležité využiť všetky dostupné nástroje na zmiernenie, a to v náležitom prípade aj vrátane všetkých odporúčaní ICES týkajúcich sa prístupu k zmiešanému rybolovu. V súvislosti s vedeckými odporúčaniami treba uviesť, že rada ICES vždy raz za niekoľko rokov stanovuje referenčné hodnoty populácií. Ak tieto kritériá vyústia do veľmi výrazných rozdielov v odporúčaniach ICES na rok 2019 v porovnaní s odporúčaniami na rok 2018, Komisia má v úmysle zvážiť obmedzenie výrazných odchýlok vzhľadom na konkrétny prípad s cieľom postupne uplatňovať predmetné odporúčania a zmierniť ich vplyv na stanovenie TAC, pri rešpektovaní platného právneho rámca. Niektoré VRP, ktoré boli prijaté pred SRP v roku 2013, už nie sú v súlade s cieľmi novej SRP, napríklad preto, že zahŕňajú menej ambiciózny cieľ. Je to tak v prípade merlúzy južnej a homára štíhleho. V takýchto prípadoch má Komisia v úmysle navrhnúť TAC, ktoré dosiahnu Fmsy v roku 2019, pričom zohľadní všetky odporúčania ICES týkajúce sa zmiešaného rybolovu. Pokiaľ ide o populácie posudzované podľa Fmsy, ktoré podliehajú konzultáciám s partnermi z krajín mimo EÚ, v kontexte konzultácií EÚ a Nórska a konzultácií pobrežných štátov sa Komisia naďalej usiluje o dosiahnutie dohody s nimi, pričom sa pokúša o posun pri dosahovaní Fmsy. Popri populáciách posudzovaných podľa Fmsy sa návrh Komisie bude vzťahovať aj na niekoľko populácií, pri ktorých bude ICES používať modely predpovedí trendov, pričom bude poskytovať kvantitatívne odporúčania výlovu na základe Fmsy. V prípade týchto populácií má Komisia v úmysle postupovať rovnako ako pri populácii posudzovanej podľa MSY. Napokon treba dodať, že v prípade pre viacerých populácií využívaných iba ako vedľajšie úlovky, ako sú napríklad populácie spomínané v spoločnom stanovisku Rady a Komisie, rada ICES poskytne Komisii preventívne odporúčania. To platí pre vedľajšie úlovky v Baltskom a Severnom mori, ale aj pre vedľajšie úlovky v Atlantickom oceáne. Tieto TAC pre vedľajšie úlovky majú niekedy nízke úrovne využívania kvót. Ich hospodársky význam je malý a informácie o ich stave sú obmedzené. Komisia posúdi najlepší prístup do budúcnosti, pričom zohľadní: Odporúčanie ICES; skutočnosť, že predstavujú iba 5 % vylodení v rámci TAC; potreba vyhnúť sa blokačným situáciám v prípade hospodársky dôležitého cieleného rybolovu. Pokiaľ ide o úhora európskeho, ktorého populácie sú v kritickom stave, Komisia má v úmysle začleniť príslušné opatrenia pre všetky morské oblasti do svojho návrhu, ktorý sa týka sa rybolovných možností v Atlantiku a Severnom mori na základe najnovších vedeckých odporúčaní. Komisia situáciu opäť posúdi v nasledujúcom roku s prihliadnutím na výsledky hodnotenia nariadenia o obnove úhora európskeho, zistenia vyplývajúce zo správ členských štátov o realizácii ich plánov riadenia rybolovu úhora a výsledky vykonávania zavedeného dočasného zákazu rybolovu. Rybolovné možnosti týkajúce sa populácií, ktoré patria do pôsobnosti regionálnych organizácií pre riadenie rybárstva, budú transponované ako obvykle, teda na základe ich rozhodnutí. 3.Záver Celkovo Európska únia dosahuje pokrok pri vykonávaní SRP, pričom rastie počet TAC v súlade s Fmsy. Teraz však nesmieme poľaviť. Je potrebné, aby sme napredovali v tomto smere, pretože rok 2020 sa veľmi rýchlo blíži. V Stredozemnom a Čiernom mori je situácia naďalej znepokojivá. EÚ preberá vedúce postavenie s cieľom zvrátiť ju, a to aj v spolupráci so svojimi medzinárodnými partnermi. Komisia vynaloží maximálne úsilie, aby uľahčila rýchlu a zmysluplnú dohodu o dvoch nových viacročných plánoch navrhovaných pre pelagické druhy v Jadranskom mori a druhy žijúce pri morskom dne v západnej časti Stredozemného mora. Členské štáty by mali zároveň zintenzívniť úsilie s cieľom zabezpečiť, aby ich národné plány riadenia podľa nariadenia o Stredozemnom mori boli v súlade s novou SRP. Úplné vykonávanie povinnosti vylodiť úlovky predstavuje aj výzvy, a to ako na zmiernenie potenciálnych blokačných situácií, tak aj na zabezpečenie harmonizovaného vykonávania dotknutých predpisov na mori pomocou vhodných nástrojov na presadzovanie a kontrolu. Keďže je flotila EÚ do veľkej miery zisková, teraz je čas, aby sa zabezpečilo zavedenie potrebných opatrení na zaistenie udržateľnej a konkurencieschopnej budúcnosti odvetvia rybárstva EÚ.